Payton i Malone sljedeće sezone u Lakersima? (10/7/03) - 2003-07-09
Ljubitelji Lakersa mogli bi uskoro gledati postavu Payton-Bryant-O'Neal
35-godišnji Gary Payton, devetostruki All Star igrač, dugogodišnji košarkaš Seattle SuperSonicsa i posljednje sezone Milwaukee Bucksa, najvjerojatnije postaje igrač Los Angeles Lakersa. Godišnja plaća: četiri milijuna i 900 tisuća dolara. Miami i Portland, kao i Milwaukee nudili su znatno više, ali Payton želi u klub s kojim može osvojiti naslov prvaka. Kakva bi to trojka bila: Payton-Bryant-O'Neal!? No, to nije sve. 40-godišnji Karl Malone danas ili sutra odlučuje gdje će nastaviti karijeru. Informacija da Payton dolazi u Lakerse i Malonea znatno približava odlasku u LA. Ako i on dodje, Lakersima neće uopće trebati peti igrač. Dosta bi bila spomenuta četvorica, plus trener Phil Jackson. Međutim, za Malonea je, više nego za Paytona, u pitanju godišnja plaća. On bi u Lakersima dobio milijun i pol dolara, što znači da bi mu u odnosu na prošlu sezonu plaća bila manja za 18 milijuna dolara! San Antonio nudi mnogo više nego Lakersi, a ni Dallas i Sacramento nisu bez novca, a jesu itekako zainteresirani za Malonea. 16. srpanj je, inače, prvi dan kada NBA igrači koji uživaju status “free agenta”, odnosno “slobodnih igrača”, mogu preći u bilo koji klub bez ikakve odštete, odnosno mogu potpisati nove ugovore. Tog će dana i vlasnik Indiana Pacersa, Donnie Walsh, znati hoće li Jermaine O'Neal prihvatiti njegovu ponudu da za sedmogodišnji ugovor dobije 120 milijuna dolara! Međutim, Walsha čeka i veliki i skupi posao s još dvojicom All Star košarkaša, kojima ističe ugovor. To su Reggie i Brad Miller. Da ne bismo samo pričali o NBA veteranima, evo par riječi i o najmlađem – LeBronu Jamesu, koji je izravno iz srednje škole potpisao profesionalni ugovor s Clevelandom. Taj će 18-godišnjak za godinu dana igranja dobiti 12 milijuna i 960 tisuća dolara. Da podsjetimo, već je potpisao ugovor s firmom Nike za 90 milijuna dolara. James je, inače, odigrao i prvu utakmicu za Cleveland, naravno pripremnu. U pobjedi svoje momčadi nad Orlandom za 23 minute igre ubacio je 14 poena, imao je sedam skokova i šest asistencija. Vrlo impresivno, zar ne?